**Toni Kallela** (s. 10. tammikuuta 1993 Oulainen) on suomalainen entinen jääkiekkoilija, pelipaikaltaan vasen laitahyökkääjä. Hän pelasi urallaan SM-liigaa Kalevan Pallossa, Tapparassa, Tampereen Ilveksessä, Porin Ässissä ja Vaasan Sportissa yhteensä 201 runkosarja- ja yhden playoff-ottelua tehopistein 33+51=84. Kallela pelasi urallaan myös Ruotsissa, Saksassa ja Tanskassa. Hän voitti kaudella 2017–2018 Herning Blue Foxissa koko Tanskan Metal Ligaenin piste- ja syöttöpörssin sekä tehotilaston. Kallela voitti siellä kauden päätteeksi hopeaa. Hän ilmoitti lopettaneensa pelaajauransa sopimuksettomana pelaajana vain 27-vuotiaana marraskuussa 2020, kun edellisenä keväänä tehty lonkkaoperaatio sekä koronaviruspandemia ajoivat Kallelan päätökseen.

Ura
---

### Seuraura

Kallela on Nivala Cowboysin kasvatti. Hän siirtyi 13-vuotiaana Raahe-Kiekkoon, josta Kallela jatkoi C-juniori-ikäisenä kaudeksi 2007–2008 Laser HT:hen. Kauden 2008–2009 hän aloitti Oulun Kärppien C-junioreissa, mutta Kallela siirtyi sieltä kesken kauden Kalevan Palloon, jonka C-nuorten runkosarjan paras pistemies, maalintekijä ja syöttäjä hän oli tehoilla 12+20=32.

Kaudeksi 2011–2012 Kallela nostettiin kaksivuotisella sopimuksella KalPan SM-liigarinkiin. Hän pelasi kauden aikana SM-liigassa seitsemän runkosarja- ja yhden playoff-ottelun tehden yhden syöttöpisteen Joonas Riekkisen tekemään maaliin, joka syntyi Kallelan ensimmäisessä SM-liigaottelussa 21. syyskuuta 2011 vieraissa Saimaan Palloa vastaan. Hän sai ottelussa jääaikaa 9.28 minuuttia. Kallela pelasi KalPan miesten joukkueessa myös viiden ottelun verran harjoituskaudella European Trophy-turnauksessa. Suurimman osan kaudestaan hän pelasi kuitenkin KalPan A-nuorissa. Kallela voitti tehoilla 33+42=75 koko A-nuorten SM-liigan piste- ja syöttöpörssin ja palkittiin Kari Jalonen -palkinnolla. Hän myös jakoi HIFK:n Aki Kivelän kanssa maalipörssin voiton ja Arto Javanainen -palkinnon. Kallela voitti myös kevään 2012 pudotuspelien pistepörssin tehoilla 5+10=15. Hänet palkittiin kauden päätteeksi myös A-nuorten SM-liigan parhaana hyökkääjänä Saku Koivu -palkinnolla ja valittiin tähdistökentälliseen. Kallela valittiin myös A-nuorten SM-liigan tammikuun 2012 kuukauden pelaajaksi.

Kauden 2012–2013 kynnyksellä KalPa lainasi Kallelan Mestis-joukkue Savonlinnan Pallokerhoon. Lokakuussa 2012 hän siirtyi joukkueeseen uudelleen lainalle marraskuun maaottelutaukoon kestäneellä sopimuksella. Yhteensä Kallela pelasi SaPKossa kahdeksan ottelun tehden viisi syöttöpistettä. KalPan SM-liigajoukkueessa hän pelasi vähällä peliajalla 12 ottelua, kunnes Kallela siirtyi tammikuussa 2013 loppukauden kattavalla sopimuksella Ruotsin toiseksi korkeimmalla sarjatasolla HockeyAllsvenskanissa pelaavaan Mora IK:hon.

Kaudeksi 2013–2014 Kallela siirtyi 2+1-vuotisella sopimuksella Tapparaan. Hän ei onnistunut vakiinnuttamaan paikkaansa SM-liigassa ja pelasi vain 14 runkosarjaottelua, vaikkakin Kallela onnistui kohtuullisin hyvin pelaamissaan otteluissa. Kallela teki niissä tehot 4+2=6. Hänen liigauransa avausmaali syntyi 10. lokakuuta 2013 Pelicansia vastaan. Kallela pelasi myös viisi ET-ottelua. Suurin osa hänen kaudestaan eteni lopulta lainalla Lempäälän Kisassa, jonka kolmanneksi paras maalintekijä Kallela oli 12 osumallaan Arttu Ilomäen kanssa. Hän ei kerännyt koko kauden aikana ainuttakaan jäähyminuuttia. Kaudella 2014–2015 Kallela pelasi Tapparassa viisi Mestarien liigan ottelua, mutta mahtui joukkueen SM-liigakokoonpanoon vain kahdessa ottelussa. Hän pelasi pääosan kaudestaan lainalla LeKissä ollen joukkueen paras maalintekijä ja toiseksi paras pistemies Miikka Männikön jälkeen tehoilla 12+12=24, kunnes Kallela siirtyi tammikuussa 2015 loppukauden kattavalla sopimuksella Tampereen Ilvekseen.

Kallela siirtyi kaudeksi 2015–2016 1+1-vuotisella ja syyskuun 2015 loppuun asti kestävän try-outin sisältävällä sopimuksella Porin Ässiin. Hän sai koejakson päätteeksi jatkosopimuksen. Kallela pelasi ensimmäisen kokonaisen kautensa SM-liigassa ja teki 57 runkosarjaottelussa tehot 8+9=17. Hän sai syyskaudella vastuuta myös Ässien kärkiketjuissa. 

Lokakuussa 2016 Kallela siirtyi try-outille Saksan toiseksi korkeimmalle sarjatasolle DEL2-liigaan Eispiraten Crimmitschaun riveihin oltuaan alkukauden ilman sopimusta. Kallela pelasi siellä kolme ottelua, mutta hän jäi ilman jatkosopimusta ja siirtyi pian tämän jälkeen loppukauden 2016–2017 kattavalla sopimuksella Tanskan Metal Ligaenin Herning Blue Foxiin. Kallela oli joukkueen kolmanneksi paras pistemies tehoilla 13+18=31. Hänen kautensa päättyi kuitenkin runkosarjan lopulla loukkaantumiseen. Heinäkuussa 2017 Kallela teki Herningin kanssa vuoden mittaisen jatkosopimuksen. Kaudella 2017–2018 hän voitti tehoilla 25+39=64 koko Metal Ligaenin pistepörssin sekä jakoi syöttöpörssin voiton Aalborg Piratesin Julian Jakobsenin kanssa. Kallela voitti myös liigan tehotilaston lukemalla +28. Hän voitti myös pudotuspelien piste- ja syöttöpörssin tehoilla 7+16=23. Kallela voitti kauden päätteeksi hopeaa ja hänet valittiin Metal Ligaenin tähdistökentälliseen.

Kaudeksi 2018–2019 Kallela palasi SM-liigaan ja siirtyi vuoden mittaisella sopimuksella Vaasan Sportiin. Hän teki läpimurtonsa SM-liigassa ja oli joukkueen toiseksi paras syöttäjä ja kolmanneksi paras pistemies tehoilla 11+31=42. Kallela voitti myös Sportin sisäisen tehotilaston lukemalla +14. Tammikuussa 2019 hän teki joukkueen kanssa 1+1-vuotisen jatkosopimuksen. Kaudella 2019–2020, 15. marraskuuta 2019 Rauman Lukkoa vastaan Kallela teki liigauransa ensimmäisen kypärätempun. Hän teki ottelussa Sportin kaikki maalit. Kallelan ensimmäinen osuma syntyi ylivoimalla ja kolmas ratkaisi joukkueelle 3–2-voiton jatkoajalla ajassa 62.41. Henrik Invenius valitsi hänet ottelun Alumnien tähtien ykköstähdeksi. Kesken kauden 2019–2020, siirtorajan kynnyksellä helmikuussa 2020 Kallelan sopimus Sportin kanssa purettiin, kun joukkue oli sarjataulukossa viimeisenä ja Kallelalle avautui mahdollisuus siirtyä ulkomaille. Seuraavana päivänä hänen vahvistettiin siirtyvän loppukauden kattavalla sopimuksella Ruotsin SHL-liigan Skellefteå AIK:hon.

Marraskuussa 2020 Kallela ilmoitti omalla Twitter-tilillään lopettavansa pelaajauransa. Hänen päätöksensä taustalla oli edellisenä keväänä tehty uran toinen lonkkaoperaatio sekä koronaviruspandemia, mikä vaikeutti Kallelan saavan sopimusta. Hän kertoi samalla aloittavansa myyntineuvottelijana Kuopion OP Kodilla.

### Maajoukkueura

Kallela pelasi alle 18-vuotiaiden MM-kilpailuissa vuonna 2011. Hänet valittiin Ruotsia vastaan pelatun alkulohkon ottelun päätteeksi Suomen ottelun parhaaksi pelaajaksi. Yhteensä Kallela pelasi 20 nuorten ja 22 poikien maaottelua.

Pelityyli
---------

Elite Prospects -sivuston Ulf Anderssonin mukaan Kallela oli vauhdikas hyökkääjä, jolla oli hyvä työmoraali. Sportin urheilutoimenjohtaja Markus Jämsän mukaan hän oli taitava pelaaja ja nopea luistelija, joka pystyi sekä maalintekoon että järjestämään paikkoja muille.

Muuta
-----

Kallelan isoveli Niko on uransa lopettanut jääkiekkoilija, joka pelasi KalPan SM-liigajoukkueessa hyökkääjänä kaksi ottelua kaudella 2010–2011. Veljesten isä Martti Kallela pelasi omalla urallaan SM-sarjaa hyökkääjänä Oulun Kärpissä ja Rauman Lukossa 1960- ja 1970-luvuilla.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2009–2010 | KalPa | A-SM | 13 | 0 | 3 | 3 | 2 | – | – | – | – | – |
| 2010–2011 | KalPa | A-SM | 31 | 8 | 11 | 19 | 6 | – | – | – | – | – |  |  |  |  |  |  | U18 | 6 | 2 | 3 | 5 | 0 |
| 2011–2012 | KalPa | A-SM | 45 | 33 | 42 | 75 | 12 | 9 | 5 | 10 | 15 | 0 | Ykköstähdistö |
|  | KalPa | SM-liiga | 7 | 0 | 1 | 1 | 0 | 1 | 0 | 0 | 0 | 0 |
| 2012–2013 | KalPa | A-SM | 11 | 7 | 12 | 19 | 14 | – | – | – | – | – |
|  | KalPa | SM-liiga | 12 | 0 | 0 | 0 | 2 | – | – | – | – | – |
|  | SaPKo | Mestis | 8 | 0 | 5 | 5 | 2 | – | – | – | – | – |
|  | Mora IK | SuperElit | 5 | 2 | 2 | 4 | 0 | – | – | – | – | – |
|  | Mora IK | Allsvenskan | 11 | 0 | 2 | 2 | 0 | – | – | – | – | – |
| 2013–2014 | Tappara | SM-liiga | 14 | 4 | 2 | 6 | 0 | – | – | – | – | – |
|  | LeKi | Mestis | 34 | 12 | 11 | 23 | 0 | – | – | – | – | – |
| 2014–2015 | Tappara | SM-liiga | 2 | 0 | 0 | 0 | 0 | – | – | – | – | – |
|  | Ilves | SM-liiga | 13 | 2 | 2 | 4 | 0 | – | – | – | – | – |
|  | LeKi | Mestis | 32 | 12 | 12 | 24 | 4 | – | – | – | – | – |
| 2015–2016 | Ässät | SM-liiga | 57 | 8 | 9 | 17 | 4 | – | – | – | – | – |
| 2016–2017 | Eispiraten Crimmitschau | DEL2 | 3 | 1 | 0 | 1 | 0 | – | – | – | – | – |
|  | Herning Blue Fox | Tanska | 32 | 13 | 18 | 31 | 29 | – | – | – | – | – |
| 2017–2018 | Herning Blue Fox | Tanska | 50 | 25 | 39 | 64 | 6 | 16 | 7 | 16 | 23 | 2 | Ykköstähdistö |
| 2018–2019 | Sport | SM-liiga | 53 | 11 | 31 | 42 | 4 | – | – | – | – | – |
| 2019–2020 | Sport | SM-liiga | 43 | 8 | 6 | 14 | 14 | – | – | – | – | – |
|  | Skellefteå AIK | SHL | 11 | 1 | 2 | 3 | 0 | – | – | – | – | – |
| 7 kautta | yhteensä | SM-liiga | 201 | 33 | 51 | 84 | 24 | 1 | 0 | 0 | 0 | 0 |
| 2 kautta | yhteensä | Tanska | 82 | 38 | 57 | 95 | 35 | 16 | 7 | 16 | 23 | 2 |
| 1 kausi | yhteensä | SHL | 11 | 1 | 2 | 3 | 0 | – | – | – | – | – |
| 2 kautta | yhteensä | Mestis | 66 | 24 | 23 | 47 | 4 | – | – | – | – | – |
| 1 kausi | yhteensä | Allsvenskan | 11 | 0 | 2 | 2 | 0 | – | – | – | – | – |
| 1 kausi | yhteensä | DEL2 | 3 | 1 | 0 | 1 | 0 | – | – | – | – | – |

Lähteet
-------

* Toni Kallela The Internet Hockey Databasessa (englanniksi)
* Toni Kallela Eurohockey-sivustolla (englanniksi)
* Toni Kallela *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Toni Kallela *Elite Prospects*. Everysport Media Group AB.  (englanniksi)
2. 1 2  Toni Kallela Twitterissä *twitter.com*.  3.11.2020. Toni Kallela. Viitattu 3.11.2020.
3. 1 2  Seppänen, Antti: Nuorten SM: Jatkuuko Toni Kallelan pisteputki? *leijonat.fi*.  25.11.2011. Suomen Jääkiekkoliitto – Finlands Ishockeyförbund ry. Viitattu 3.11.2020.
4. ↑  Elite Prospects - KalPa U16 *eliteprospects.com*. Everysport Media Group AB. Viitattu 26.3.2019. (englanniksi)
5. ↑  KalPalle jatkosopimuksia – Laakkosen sopimus purettu *Jatkoaika.com*.  12.4.2011. Jatkoaika r.y. Viitattu 15.6.2012.
6. ↑  Jaakko Rissaselle ja Simo-Pekka Riikolalle jatkosopimukset *kalpa.fi*.  12.04.2011. KalPa Hockey Oy.  Arkistoitu 5.9.2017. Viitattu 25.7.2011.
7. ↑  Tilastot - Liiga *liiga.fi*.  21.9.2011. Jääkiekon SM-liiga Oy. Viitattu 2.10.2011.
8. ↑  Kauden 2011-12 palkitut pelaajat, valmentajat ja erotuomarit *leijonat.fi*.  3.4.2012. Suomen Jääkiekkoliitto – Finlands Ishockeyförbund ry. Viitattu 15.6.2012.
9. ↑  Riikola ja Kallela lainalle pässipaitaan *Jatkoaika.com*.  10.9.2012. Jatkoaika r.y. Viitattu 21.1.2013.
10. ↑  KalPa-peluri takaisin Savonlinnaan *Jatkoaika.com*.  16.10.2012. Jatkoaika r.y. Viitattu 21.1.2013.
11. ↑  Kallela jättää KalPan *Jatkoaika.com*.  18.1.2013. Jatkoaika r.y. Viitattu 21.1.2013.
12. ↑  Pettersson, Robert: Mora tar in två juniorstjärnor *hockeysverige.se*.  18.1.2013. Everysport Media Goup AB. Viitattu 21.1.2013. (ruotsiksi)
13. ↑  Tappara julkisti joukkueensa - Puistola palaa kirvesrintoihin *Jatkoaika.com*.  20.5.2013. Jatkoaika r.y. Viitattu 10.7.2013.
14. ↑  Käsmä, Heikki: Tapparalle maukas voitto sarjajohtajasta *Jatkoaika.com*.  10.10.2013. Jatkoaika r.y. Viitattu 3.11.2020.
15. ↑  Laine, Eveliina: Tapparan pelaaja-arvostelut 2013-2014 – Särkänniemi-ketjun esiinmarssi *Jatkoaika.com*.  11.5.2014. Jatkoaika r.y. Viitattu 17.5.2014.
16. ↑  Elite Prospects - LeKi *eliteprospects.com*. Everysport Media Group AB. Viitattu 26.3.2019. (englanniksi)
17. ↑  Elite Prospects - LeKi *eliteprospects.com*. Everysport Media Group AB. Viitattu 26.3.2019. (englanniksi)
18. ↑  Tappara-hyökkääjä vaihtaa leiriä paikallisottelun alla *Jatkoaika.com*.  14.1.2015. Jatkoaika r.y. Viitattu 14.1.2015.
19. ↑  Ässien miehityksessä muutoksia - Kallela sisään, Parikka ulos *Jatkoaika.com*.  3.8.2015. Jatkoaika r.y. Viitattu 7.8.2015.
20. ↑  Kallelalle jatkoa Ässiin *Jatkoaika.com*.  1.10.2015. Jatkoaika r.y. Viitattu 17.2.2016.
21. ↑  Pienimaa, Eemeli: Viime kaudella SM-liigassa ykkösketjussa – nyt näytille Saksan Mestikseen *MTVuutiset.fi*.  7.10.2016. Telia Company AB. Viitattu 18.10.2016.
22. ↑  Lynhurtig finne til Blue Fox offensiven *bluefox.dk*.  18.10.2016. Blue Fox Herning AS.  Arkistoitu 19.10.2016. Viitattu 18.10.2016. (tanskaksi)
23. ↑  Elite Prospects - Herning Blue Fox *eliteprospects.com*. Everysport Media Group. Viitattu 26.3.2019. (englanniksi)
24. ↑  Finsk målsluger klar til endnu en tørn *bluefox.dk*.  5.7.2017. Blue Fox Herning AS.  Arkistoitu 5.9.2017. Viitattu 4.9.2017. (tanskaksi)
25. ↑  Elite Prospects - Award - Danish League Most Assists *eliteprospects.com*. Everysport Media Group AB. Viitattu 19.1.2023. (englanniksi)
26. 1 2  Tanskassa tehoja takonut Kallela Sportiin *Jatkoaika.com*.  27.4.2018. Jatkoaika r.y. Viitattu 27.4.2018.
27. ↑  Elite Prospects - Sport *eliteprospects.com*. Everysport Media Group AB. Viitattu 26.3.2019. (englanniksi)
28. ↑  Eilen voittomaalin iskenyt hyökkääjä jatkaa Vaasassa - Toni Kallelalle jatkosopimus *Jatkoaika.com*.  4.1.2019. Jatkoaika r.y. Viitattu 4.1.2019.
29. ↑  Sport - Lukko, 15.11.2019 *liiga.fi*.  15.11.2019. Jääkiekon SM-liiga Oy. Viitattu 17.11.2019.
30. ↑  Sport - Lukko, 15.11.2019 *liiga.fi*.  15.11.2019. Jääkiekon SM-liiga Oy. Viitattu 17.11.2019.
31. ↑  Toni Kallelan sopimus purettu *vaasansport.fi*.  14.2.2020. Hockey-Team Vaasan Sport Oy. Viitattu 14.2.2020.
32. ↑  Sportin hyökkääjä Kallela siirtyy Ruotsiin *yle.fi*.  15.2.2020. Yleisradio Oy. Viitattu 16.2.2020.
33. ↑  BEST PLAYERS PER GAME (pdf) *stats.iihf.com*.  24.4.2011. IIHF. Viitattu 18.10.2016. (englanniksi)
34. ↑  Pelaajat – K *tappara.fi*. Tamhockey Oy. Viitattu 3.11.2020.
35. ↑  Mannonen, Heikki: Näkemys: Crimmitschaun ja Herningin kautta keskelle Pohjanmaan punaisinta helvettiä ­– Ari-Pekka Pajuluoman luottamus nosti Joel Armian ikäluokan kadonneen lupauksen takaisin parrasvaloihin *Jatkoaika.com*.  14.4.2019. Jatkoaika r.y. Viitattu 14.2.2020.
36. ↑  Niko Kallela *Elite Prospects*. Everysport Media Group AB.  (englanniksi)
37. ↑  Heinola, Tuomas: Toni Kallela haluaa peliaikaa ensi kaudella *tappara.fi*.  26.7.2013. Tamhockey Oy. Viitattu 17.5.2014.
38. ↑  Martti Kallela *Elite Prospects*. Everysport Media Group AB.  (englanniksi)